KOMISSION ASETUS (ETY) N:o 2118/78,
annettu 7 päivänä syyskuuta 1978,
hedelmä- ja vihannesalan tuottajajärjestöjen todellisista perustamis- ja hallintokuluista
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna asetuksella (ETY) N:o 1766/78(2), ja erityisesti sen 14 artiklan 4 kohdan,
sekä katsoo, että
jäsenvaltiot voivat asetuksen (ETY) 1035/72 14 artiklan 1 a kohtaa noudattaen myöntää tietyksi ajaksi tukia 1 päivästä lokakuuta 1977 alkaen perustetuille hedelmä- ja vihannesalan tuottajajärjestöille niiden perustamista seuraavina viitenä vuotena rohkaistakseen niiden perustamista ja helpottaakseen niiden toimintaa; näiden tukien määrä ei saa olla suurempi kuin kyseisen järjestön todelliset perustamis- ja hallintokulut; tämän järjestelmän moitteettoman soveltamisen varmistamiseksi nämä kulut olisi eriteltävä, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 1035/72 14 artiklan 1 a kohdassa tarkoitetut todelliset perustamis- ja hallintokulut ovat:
a) tuottajajärjestön perustamisen valmisteleviin töihin liittyvät kulut sekä kulut järjestön perustamisasiakirjan ja perussääntöjen laatimisesta sekä muuttamisesta asetuksen (ETY) N:o 1035/72 13 artiklassa säädetyin edellytyksin;
b) kulut asetuksen (ETY) N:o 1035/72 13 artiklassa tarkoitettujen sääntöjen noudattamisen valvonnasta;
c) hallintohenkilöstön kulut (palkat, koulutus-, sosiaali- ja matkakulut) sekä palkkiot teknisestä palvelusta ja neuvonnasta;
d) kirjeenvaihto- ja televiestintäkulut;
e) toimistotarvikekulut ja toimistolaitteiden arvon alenemisesta aiheutuvat kulut;
f) järjestöjen hallintohenkilöstölle järjestämästä kuljetuksesta aiheutuvat kulut;
g) tuottajajärjestön hallinnollisessa käytössä olevista kiinteistöistä tosiasiallisesti maksetut vuokrakulut tai niiden ostoista koituvat korkokulut sekä muut kiinteistöjen hallinnasta aiheutuvat kulut ja maksut;
h) hallintohenkilöstön kuljetuksiin, hallintotiloihin ja näiden laitteistoihin liittyvät vakuutusmaksut.
2. Tuottajajärjestöllä on mahdollisuus jakaa näiden kulujen kokonaismäärä niille viidelle vuodelle, joille tukea on myönnetty.
3. Edellä c h alakohdassa tarkoitetut kulut otetaan huomioon tukien laskennassa ainoastaan siltä osin kuin jäsenvaltioiden toimivaltaiset viranomaiset pitävät niitä aiheellisina ottaen huomioon kyseisen järjestön tehtävät, sellaisina kuin niistä säädetään asetuksen (ETY) N:o 1035/72 13 artiklassa.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä lokakuuta 1977.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä syyskuuta 1978.